amanoisuno/poet huggingface dataset:
車遙遙 孟郊
路喜到江盡，江上又通舟。舟車兩無阻，何處不得遊。丈夫四方志，女子安可留。郎自別日言，無令生遠愁。旅雁忽呌月，斷猿寒啼秋。此夕夢君夢，君在百城樓。寄淚無因波，寄恨無因輈。願爲馭者手，與郎迴馬頭。
征婦怨 一 孟郊
良人昨日去，明月又不圓。別時各有淚，零落青樓前。君淚濡羅巾，妾淚滿路塵。羅巾長在手，今得隨妾身。路塵如得風，得上君車輪。
征婦怨 二 孟郊
漁陽千里道，近如中門限。中門踰有時，漁陽長在眼。生在綠羅下，不識漁陽道。良人自戍來，夜夜夢中到。
空城雀 孟郊
一雀入官倉，所食寧損幾。祗慮往覆頻，官倉終害爾。魚網不在天，鳥羅不張水。飲啄要自然，可以空城裏。
羽林行 孟郊
朔雪寒斷指，朔風勁裂冰。胡中射鵰者，此日猶不能。翩翩羽林兒，錦臂飛蒼鷹。揮鞭快白馬，走出黃河凌。
遊俠行 孟郊
壯士性剛決，火中見石裂。殺人不迴頭，輕生如蹔別。豈知眼有淚，肯白頭上髮。半生無恩酬，劍閑一百月。
黃雀吟 孟郊
黃雀舞承塵，倚恃主人仁。主人忽不仁，買彈彈爾身。何不遠飛去，蓬蒿正繁新。蒿粒無人爭，食之足爲珍。莫覰翻車粟，覰翻罪有因。黃雀不知言，贈之徒慇懃。
有所思 孟郊
桔槔烽火晝不滅，客路迢迢信難越。古鎮刀攢萬片霜，寒江浪起千堆雪。此時西去定如何，空使南心遠淒切。
求仙曲 孟郊
仙教生爲門，仙宗靜爲根。持心若妄求，服食安足論。鏟惑有靈藥，餌真成本源。自當出塵網，馭鳳登崑崙。
嬋娟篇 孟郊
花嬋娟，泛春泉。竹嬋娟，籠曉煙。妓嬋娟，不長妍。月嬋娟，真可憐。夜半姮娥朝太一，人間本自無靈匹。漢宮承寵不多時，飛燕婕妤相妬嫉。
南浦篇 孟郊
南浦桃花亞水紅，水邊柳絮由春風。鳥鳴喈喈煙濛濛，自從遠送對悲翁。此翁已與少年別，唯憶深山深谷中。
清東曲 孟郊
櫻桃花參差，香雨紅霏霏。含笑競攀折，美人濕羅衣。采采清東曲，明眸豔圭玉。青巾艑上郎，上下看不足。南陽公首詞，編入新樂錄。
望遠曲 孟郊
朝朝候歸信，日日登高臺。行人未去植庭梅，別來三見庭花開。庭花開盡復幾時，春光駘蕩阻佳期。愁來望遠煙塵隔，空憐綠鬢風吹白，何當歸見遠行客。
織婦辭 孟郊
夫是田中郎，妾是田中女。當年嫁得君，爲君秉機杼。筋力日已疲，不息窻下機。如何織紈素，自著藍縷衣。官家牓村路，更索栽桑樹。
古意 孟郊
蕩子守邊戍，佳人莫相從。去來年月多，苦愁改形容。上山復下山，踏草成古蹤。徒言采蘼蕪，十度一不逢。鑒獨是明月，識志唯寒松。井桃始開花，一見悲萬重。人顏不再春，桃色有再濃。捐氣入空房，無憀乍從容。啓貼理針線，非獨學裁縫。手持未染綵，繡爲白芙蓉。芙蓉無染污，將以表心素。欲寄未歸人，當春無信去。無信反增愁，愁心緣隴頭。願君如隴水，冰鏡水還流。宛宛青絲線，纖纖白玉鉤。玉鉤不虧缺，青絲無斷絕。迴還勝雙手，解盡心中結。
折楊柳 一 孟郊
楊柳多短枝，短枝多別離。贈遠屢攀折，柔條安得垂。青春有定節，離別無定時。但恐人別促，不怨來遲遲。莫言短枝條，中有長相思。朱顏與綠楊，併在別離期。
折楊柳 二 孟郊
樓上春風過，風前楊柳歌。枝疎緣別苦，曲怨爲年多。花驚燕地雲，葉映楚池波。誰堪別離此，征戍在交河。
和丁助教塞上吟 孟郊
哭雪復吟雪，廣文丁夫子。江南萬里寒，曾未及如此。整頓氣候誰，言從生靈始。無令惻隱者，哀哀不能已。
古怨別 孟郊
颯颯秋風生，愁人怨離別。含情兩相向，欲語氣先咽。心曲千萬端，悲來却難說。別後唯所思，天涯共明月。
古別曲 孟郊
山川古今路，縱橫無斷絕。來往天地間，人皆有離別。行衣未束帶，中腸已先結。不用看鏡中，自知生白髮。欲陳去留意，聲向言前咽。愁結填心胸，茫茫若爲說。荒郊煙莽蒼，曠野風淒切。處處得相隨，人那不如月。
戲贈陸大夫十二丈 一 孟郊
蓮子不可得，荷花生水中。猶勝道傍柳，無事蕩春風。
戲贈陸大夫十二丈 二 孟郊
淥萍與荷葉，同此一水中。風吹荷葉在，淥萍西復東。
戲贈陸大夫十二丈 三 孟郊
蓮葉未開時，苦心終日卷。春水徒蕩漾，荷花未開展。
勸善吟 孟郊
瘦郭有志氣，相哀老龍鍾。勸我少吟詩，俗窄難爾容。一口百味別，況在醉會中。四座正當喧，片言何由通。顧余昧時調，居止多疎慵。見書眼始開，聞樂耳不聰。視聽互相隔，一身且莫同。天疾難自醫，詩癖將何攻。見君如見書，語善千萬重。自悲咄咄感，變作煩惱翁。煩惱不可欺，古劍澁亦雄。知君方少年，少年懷古風。藏書拄屋脊，不惜與凡聾。我願拜少年，師之學崇崇。從他笑爲矯，矯善亦可宗。
望夫石 孟郊
望夫石，夫不來兮江水碧。行人悠悠朝與莫，千年萬年色如故。
寒江吟 孟郊
冬至日光白，始知陰氣凝。寒江波浪凍，千里無平冰。飛鳥絕高羽，行人皆晏興。荻洲素浩渺，碕岸澌碐磳。煙舟忽自阻，風帆不相乘。何況異形體，信任爲股肱。涉江莫涉凌，得意須得朋。結交非賢良，誰免生愛憎。凍水有再浪，失飛有載騰。一言縱醜詞，萬響無善應。取鑒諒不遠，江水千萬層。何當春風吹，利涉吾道弘。
怨別 孟郊
一別一迴老，志士白髮早。在富易爲容，居貧難自好。沉憂損性靈，服藥亦枯槁。秋風遊子衣，落日行遠道。君問去何之，賤身難自保。
百憂 孟郊
萱草女兒花，不解壯士憂。壯士心是劍，爲君射斗牛。朝思除國讐，暮思除國讐。計盡山河畫，意窮草木籌。智士日千慮，愚夫唯四愁。何必在波濤，然後驚沈浮。伯倫心不醉，四皓迹難留。出處各有時，衆議徒啾啾。
路病 孟郊
病客無主人，艱哉求臥難。飛光赤道路，內火焦肺肝。欲飲井泉竭，欲醫囊用單。稚顏能幾日，壯志忽已殘。人子不言苦，歸書但云安。愁環在我腸，宛轉終無端。
衰松 孟郊
近世交道衰，青松落顏色。人心忌孤直，木性隨改易。既摧棲日榦，未展擎天力。終是君子材，還思君子識。
遣興 孟郊
弦貞五條音，松直百尺心。貞弦含古風，直松凌高岑。浮聲與狂葩，胡爲欲相侵。
退居 孟郊
退身何所食，敗力不能閑。種稻耕白水，負薪斫青山。衆聽喜巴唱，獨醒愁楚顏。日莫靜歸時，幽幽扣松關。
臥病 孟郊
貧病誠可羞，故牀無新裘。春色燒肌膚，時餐苦咽喉。倦寢意蒙昧，強言聲幽柔。承顏自俛仰，有淚不敢流。默默寸心中，朝愁續莫愁。
隱士 孟郊
本末一相返，漂浮不還真。山野多餒士，市井無飢人。虎豹忌當道，麋鹿知藏身。奈何貪競者，日與患害親。顏貌歲歲改，利心朝朝新。孰知富生禍，取富不取貧。寶玉忌出璞，出璞先爲塵。松栢忌出山，出山先爲薪。君子隱石壁，道書爲我隣。寢興思其義，澹泊味始真。陶公自放歸，尚平去有依。草木擇地生，禽鳥順性飛。青青與冥冥，所保各不違。
獨愁 孟郊
前日遠別離，昨日生白髮。欲知萬里情，曉臥半牀月。常恐百蟲鳴，使我芳草歇。
春日有感 孟郊
雨滴草芽出，一日長一日。風吹柳線垂，一枝連一枝。獨有愁人顏，經春如等閑。且持酒滿杯，狂歌狂笑來。
將見故人 孟郊
故人季夏中，及此百餘日。無日不相思，明鏡改形色。寧知仲冬時，忽有相逢期。振衣起躑躅，頳鯉躍天池。
傷時 孟郊
常聞貧賤士之常，嗟爾富者莫相笑。男兒得路即榮名，邂逅失途成不調。古人結交而重義，今人結交而重利。勸人一種種桃李，種亦直須遍天地。一生不愛囑人事，囑即直須爲生死。我亦不羨季倫富，我亦不笑原憲貧。有財有勢即相識，無財無勢同路人。因知世事皆如此，却向東溪臥白雲。
寓言 孟郊
誰言碧山曲，不廢青松直。誰言濁水泥，不污明月色。我有松月心，俗騁風霜力。貞明既如此，摧折安可得。
勸學 孟郊
擊石乃有火，不擊元無煙。人學始知道，不學非自然。萬事須己運，他得非我賢。青春須早爲，豈能長少年。
長安早春 孟郊
旭日朱樓光，東風不驚塵。公子醉未起，美人爭探春。探春不爲桑，探春不爲麥。日日出西園，秖望花柳色。乃知田家春，不入五侯宅。
罪松 孟郊
雖爲青松姿，霜風何所宜。二月天下樹，綠於青松枝。勿謂賢者喻，勿謂愚者規。伊呂代封爵，夷齊終身飢。彼曲既在斯，我正實在茲。涇流合渭流，清濁各自持。天令設四時，榮衰有常期。榮合隨時榮，衰合隨時衰。天令既不從，甚不敬天時。松乃不臣木，青青獨何爲。
感興 孟郊
拔心草不死，去根柳亦榮。獨有失意人，恍然無力行。昔爲連理枝，今爲斷絃聲。連理時所重，斷弦今所輕。吾欲進孤舟，三峽水不平。吾欲載車馬，太行路崢嶸。萬物根一氣，如何互相傾。
感懷 一 孟郊
秋氣悲萬物，驚風振長道。登高有所思，寒雨傷百草。平生有親愛，零落不相保。五情今已傷，安得自能老。
感懷 二 孟郊
晨登洛陽坂，目極天茫茫。羣物歸大化，六龍頹西荒。豺狼日已多，草木日已霜。饑年無遺粟，衆鳥去空場。路傍誰家子，白首離故鄉。含酸望松栢，仰面訴穹蒼。去去勿復道，苦飢形貌傷。
感懷 三 孟郊
徘徊不能寐，耿耿含酸辛。中夜登高樓，憶我舊星辰。四時互遷移，萬物何時春。唯憶首陽路，永謝當時人。
感懷 四 孟郊
長安佳麗地，宮月生蛾眉。陰氣凝萬里，坐看芳草衰。玉堂有玄鳥，亦以從此辭。傷哉志士歎，故國多遲遲。深宮豈無樂，擾擾復何爲。朝見名與利，莫還生是非。姜牙佐周武，世業永巍巍。
感懷 五 孟郊
舉才天道親，首陽誰采薇。去去荒澤遠，落日當西歸。羲和駐其輪，四海借餘暉。極目何蕭索，驚風正離披。鴟鴞鳴高樹，衆鳥相因依。東方有一士，歲莫常苦飢。主人數相問，脈脈今何爲。貧賤亦有樂，且願掩柴扉。
感懷 六 孟郊
火雲流素月，三五何明明。光曜侵白日，賢愚迷至精。四時更變化，天道有虧盈。常恐今已沒，須臾還復生。
感懷 七 孟郊
河梁莫相遇，草草不復言。漢家正離亂，王粲別荆蠻。野澤何蕭條，悲風振空山。舉頭是星辰，念我何時還。親愛久別散，形神各離遷。未爲生死訣，長在心目間。
感懷 八 孟郊
有鳥東西來，哀鳴過我前。願飛浮雲外，飲啄見青天。
達士 孟郊
四時如逝水，百川皆東波。青春去不還，白髮鑷更多。達人識元化，變愁爲高歌。傾產取一醉，富者奈貧何。君看土中宅，富貴無偏頗。
暮秋感思 一 孟郊
西風吹垂楊，條條脆如藕。上有噪日蟬，催人成皓首。亦恐旅步難，何獨朱顏醜。欲慰一時心，莫如千日酒。
暮秋感思 二 孟郊
優哉遵渚鴻，自得養身旨。不[啄]太倉粟，不飲方塘水。振羽戛浮雲，罝羅任徒爾。
古興 孟郊
楚血未乾衣，荆虹尚埋輝。痛玉不痛身，抱璞求所歸。
勸友 孟郊
至白涅不緇，至交淡不疑。人生靜躁殊，莫厭相箴規。膠漆武可接，金蘭文可思。堪嗟無心人，不如松栢枝。
夷門雪贈主人 孟郊
夷門貧士空吟雪，夷門豪士皆飲酒。酒聲歡閑入雪銷，雪聲激切悲枯朽。悲歡不同歸去來，萬里春風動江柳。
堯歌 一 孟郊
爾室何不安，爾孝無與齊。一言應對姑，一度爲出妻。往轍才晚鐘，還轍及晨雞。往還跡徒新，很戾竟獨迷。娥女無禮數，污家如糞泥。父母吞聲哭，禽鳥亦爲啼。如何天與惡，不得和鳴棲。
堯歌 二 孟郊
山色挽心肝，將歸盡日看。村肩籃轝子，野坐白髮官。鶯弄方短短，花明碎攢攢。瑠璃堆可掬，琴瑟饒多歡。翠韻仙窈窕，嵐漪出無端。養館洞庭秋，響答虛吹彈。
亂離 孟郊
天下無義劍，中原多瘡痍。哀哀陸大夫，正直神反欺。子路已成血，嵇康今尚嗤。爲君每一慟，如劍在四肢。折羽不復飛，逝水不復歸。直松摧高柯，弱蔓將何依。朝爲春日歡，夕爲秋日悲。淚下無尺寸，紛紛天雨絲。積怨成疾疹，積恨成狂癡。怨草豈有邊，恨水豈有涯。怨恨馳我心，茫茫日何之。
勸酒 孟郊
白日無定影，清江無定波。人無百年壽，百年復如何。堂上陳美酒，堂下列清歌。勸君今曲巵，勿謂朱顏酡。松栢歲歲茂，丘陵日日多。君看終南山，千古青峨峨。
去婦 孟郊
君心匣中鏡，一破不復全。妾心藕中絲，雖斷猶牽連。安知御輪士，今日翻回轅。一女事一夫，安可再移天。君聽去鶴言，哀哀七絲弦。
君子勿鬱鬱士有謗毀者作詩以贈之 一 孟郊
君子勿鬱鬱，聽我青蠅歌。人間少平地，森聳山嶽多。折輈不在道，覆舟不在河。須知一尺水，日夜增高波。叔孫毀仲尼，臧倉掩孟軻。蘭艾不同香，自然難爲和。良玉燒不熱，直竹文不頗。自古皆如此，其如道在何。
君子勿鬱鬱士有謗毀者作詩以贈之 二 孟郊
日往復不見，秋堂莫仍學。玄髮不知白，曉入寒銅覺。爲林未離樹，有玉猶在璞。誰把碧梧枝，刻作雲門樂。
聞砧 孟郊
杜鵑聲不哀，斷猿啼不切。月下誰家砧，一聲腸一絕。杵聲不爲客，客聞髮自白。杵聲不爲衣，欲令遊子歸。
遊子 孟郊
萱草生堂堦，遊子行天涯。慈親倚堂門，不見萱草花。
自歎 孟郊
愁與髮相形，一愁白數莖。有髮能幾多，禁愁日日生。古若不置兵，天下無戰爭。古若不置名，道路無欹傾。太行聳巍峩，是天產不平。黃河奔濁浪，是天生不清。四蹄日日多，雙輪日日成。二物不在天，安能免營營。
求友 孟郊
北風臨大海，堅冰臨河面。下有大波瀾，對之無由見。求友須在良，得良終相善。求友若非良，非良中道變。欲知求友心，先把黃金鍊。
投所知 孟郊
苦心知苦節，不容一毛髮。鍊金索堅貞，洗玉求明潔。自慙所業微，功用如鳩拙。何殊嫫母顏，對彼寒塘月。君存古人心，道出古人轍。盡美固可揚，片善亦不遏。朝向公卿說，暮向公卿說。誰謂黃鍾管，化爲君子舌。一說清嶰竹，二說變嶰谷。三說四說時，寒花拆寒木。𣊪𣊪家道路，燦燦我衣服。豈直輝友朋，亦用慰骨肉。一暖荷匹素，一飽荷升粟。而況大恩恩，此身報得足。且將食檗勞，酬之作金刀。
病客吟 孟郊
主人夜呻吟，皆入妻子心。客子晝呻吟，徒爲蟲鳥音。妻子手中病，愁思不復深。童僕手中病，憂危獨難任。丈夫久飄泊，神氣自然沈。況於滯疾中，何人免噓𠾬。大海亦有涯，高山亦有岑。沈憂獨無極，塵淚互盈襟。
感懷 孟郊
孟冬陰氣交，兩河正屯兵。煙塵相馳突，烽火日夜驚。太行險阻高，輓粟輸連營。奈何操弧者，不使梟巢傾。猶聞漢北兒，怙亂謀縱橫。擅搖干戈柄，呼呌豺狼聲。白日臨爾軀，胡爲喪丹誠。豈無感激士，以致天下平。登高望寒原，黃雲鬱崢嶸。坐馳悲風莫，歎息空沾纓。
離思 孟郊
不寐亦不語，片月秋稍舉。孤鴻憶霜羣，獨鶴叫雲侶。怨彼浮花心，飄飄無定所。高張繫繂帆，遠過梅根渚。迴織別離字，機聲有酸楚。
結交 孟郊
鑄鏡須青銅，青銅易磨拭。結交遠小人，小人難姑息。鑄鏡圖鑑微，結交圖相依。凡銅不可照，小人多是非。
傷春 孟郊
兩河春草海水清，十年征戰城郭腥。亂兵殺兒將女去，二月三月花冥冥。千里無人旋風起，鶯啼燕語荒城裏。春色不揀墓傍株，紅顏皓色逐春去。春去春來那得知，今人看花古人墓，令人惆悵山頭路。
擇友 孟郊
獸中有人性，形異遭人隔。人中有獸心，幾人能真識。古人形似獸，皆有大聖德。今人表似人，獸心安可測。雖笑未必和，雖哭未必戚。面結口頭交，肚裏生荆棘。好人常直道，不順世間逆。惡人巧諂多，非義苟且得。若是傚真人，堅心如鐵石。不諂亦不欺，不奢復不溺。面無恡色容，心無詐憂惕。君子大道人，朝夕恒的的。
夜憂 孟郊
豈獨科斗死，所嗟文字捐。蒿蔓轉驕弄，菱荇減嬋娟。未遂擺鱗志，空思吹浪旋。何當再霖雨，洗濯生華鮮。
惜苦 孟郊
于鵠值諫議，以毬不能官。焦蒙值舍人，以盃不得完。可惜大雅旨，意此小團欒。名迴不敢辨，心轉實是難。不惜爲君轉，轉非君子觀。轉之復轉之，強轉誰能歡。哀哉虛轉言，不可窮波瀾。
寒地百姓吟 孟郊
無火炙地眠，半夜皆立號。冷箭何處來，棘針風騷勞。霜吹破四壁，苦痛不可逃。高堂搥鐘飲，到曉聞烹炮。寒者願爲蛾，燒死彼華膏。華膏隔仙羅，虛遶千萬遭。到頭落地死，踏地爲遊遨。遊遨者是誰，君子爲鬱陶。
出東門 孟郊
餓馬骨亦聳，獨驅出東門。少年一日程，衰叟十日奔。寒景不我爲，疾走落平原。眇默荒草行，恐懼夜魄翻。一生自組織，千首大雅言。道路如抽蠶，宛轉羈腸繁。
教坊歌兒 孟郊
十歲小小兒，能歌得朝天。六十孤老人，能詩獨臨川。去年西京寺，衆伶集講筵。能嘶竹枝詞，供養繩牀禪。能詩不如歌，悵望三百篇。
酒德 孟郊
酒是古明鏡，輾開小人心。醉見異舉止，醉聞異聲音。酒功如此多，酒屈亦以深。罪人免罪酒，如此可爲箴。
冬日 孟郊
老人行人事，百一不及周。凍馬四蹄吃，陟卓難自收。短景仄飛過，午光不上頭。少壯日與輝，衰老日與愁。日愁疑在日，歲箭迸如讐。萬事有何味，一生虛自囚。不知文字利，到死空遨遊。
飢雪吟 孟郊
飢烏夜相啄，瘡聲互悲鳴。冰腸一直刀，天殺無曲情。大雪壓梧桐，折柴墮崢嶸。安知鸞鳳巢，不與梟鳶傾。下有幸災兒，拾遺多新爭。但求彼失所，但誇此經營。君子亦拾遺，拾遺非拾名。將補鸞鳳巢，免與梟鳶幷。因爲飢雪吟，至曉竟不平。
偷詩 孟郊
餓犬齚枯骨，自喫饞飢涎。今文與古文，各各稱可憐。亦如嬰兒食，餳桃口旋旋。唯有一點味，豈見逃景延。繩床獨坐翁，默覽有所傳。終當罷文字，別著逍遙篇。從來文字淨，君子不以賢。
晚雪吟 孟郊
貧富喜雪晴，出門意皆饒。鏡海見纖悉，冰天步飄颻。一一仙子行，家家塵聲銷。小兒擊玉指，大耋歌聖朝。睿氣流不盡，瑞仙何敻寥。始知望幸色，終疑異禮招。市井亦清潔，閭閻聳岧嶤。蒼生願東顧，翠華仍西遙。天念豈薄厚，宸衷多憂焦。憂焦致太平，以茲時比堯。古耳有未通，新詞有潛韶。甘爲酒伶擯，坐恥歌女嬌。選音不易言，裁正逢今朝。今朝前古文，律異同一調。願於堯琯中，奏盡鬱抑謠。
自惜 孟郊
傾盡眼中力，抄詩過與人。自悲風雅老，恐被巴竹嗔。零落雪文字，分明鏡精神。坐甘冰抱晚，永謝酒懷春。徒有言言舊，慙無默默新。始驚儒教誤，漸與佛乘親。
老恨 孟郊
無子抄文字，老吟多飄零。有時吐向床，枕席不解聽。鬬蟻甚微細，病聞亦清泠。小大不自識，自然天性靈。
湖州取解述情 孟郊
霅水徒清深，照影不照心。白鶴未輕舉，衆鳥爭浮沉。因茲挂帆去，遂作歸山吟。
落第 孟郊
曉月難爲光，愁人難爲腸。誰言春物榮，獨見葉上霜。鵰鶚失勢病，鷦鷯假翼翔。棄置復棄置，情如刀劒傷。
病起言懷 孟郊
強行尋溪水，洗却殘病姿。花景晼晚盡，麥風清泠吹。交道賤來見，世情貧去知。高閑思楚逸，澹泊厭齊兒。終伴碧山侶，結言青桂枝。
夜感自遣 孟郊
夜學曉未休，苦吟神鬼愁。如何不自閑，心與身爲讐。死辱片時痛，生辱長年羞。清桂無直枝，碧江思舊遊。
下第東歸留別長安知己 孟郊
共照日月影，獨爲愁思人。豈知鶗鴂鳴，瑤草不得春。一片兩片雲，千里萬里身。雲歸嵩之陽，身寄江之濱。棄置復何道，楚情吟白蘋。
失意歸吳因寄東臺劉復侍御 孟郊
自念西上身，忽隨東歸風。長安日下影，又落江湖中。離婁豈不明，子野豈不聰。至寶非眼別，至音非耳通。因緘俗外詞，仰寄高天鴻。
下第東南行 孟郊
越風東南清，楚日瀟湘明。試逐伯鸞去，還作靈均行。江蘺伴我泣，海月投人驚。失意容貌改，畏途性命輕。時聞喪侶猿，一叫千愁幷。
歎命 孟郊
三十年來命，唯藏一卦中。題詩還問易，問易蒙復蒙。本望文字達，今因文字窮。影孤別離月，衣破道路風。歸去不自息，耕耘成楚農。
遠遊 孟郊
慈烏不遠飛，孝子念先歸。而我獨何事，四時心有違。江海戀空積，波濤信來稀。長爲路傍食，著盡家中衣。別劒不割物，離人難作威。遠行少僮僕，驅使無是非。爲性玩好盡，積愁心緒微。始知時節駛，夏日非長輝。
長安旅情 孟郊
盡說青雲路，有足皆可至。我馬亦四蹄，出門似無地。玉京十二樓，峩峩倚青翠。下有千朱門，何門薦孤士。
長安羇旅 孟郊
聽樂別離中，聲聲入幽腸。曉淚滴楚瑟，夜魄遶吳鄉。幾回羇旅情，夢覺殘燭光。
初於洛中選 孟郊
塵土日易沒，驅馳力無餘。青雲不我與，白首方選書。宦途事非遠，拙者取自疎。終然戀皇邑，誓以結吾廬。帝城富高門，京路遶勝居。碧水走龍蛇，蜿蜒遶庭除。尋常異方客，過此亦踟蹰。
乙酉歲舍弟扶侍歸興義莊居後獨止舍待替人 孟郊
誰言舊居止，主人忽成客。僮僕強與言，相懼終脉脉。出亦何所求，入亦何所索。飲食迷精麤，衣裳失寬窄。回風卷閑簟，新月生空壁。士有百役身，官無一姓宅。丈夫恥自餙，衰鬚從颯白。蘭交早已謝，榆景徒相迫。惟予心中鏡，不語光歷歷。
西齋養病夜懷多感因呈上從叔子雲 孟郊
遠客夜衣薄，厭眠待雞鳴。一床空月色，四壁秋蛩聲。守淡遺衆俗，養疴念餘生。方全君子拙，恥學小人明。蚊蚋亦有時，羽毛各有成。如何騏驥跡，踡跼未能行。西北有平路，運來無相輕。
秋懷 一 孟郊
孤骨夜難臥，吟蟲相唧唧。老泣無涕洟，秋露爲滴瀝。去壯暫如翦，來衰紛似織。觸緒無新心，叢悲有餘憶。詎忍逐南帆，江山踐往昔。
秋懷 二 孟郊
秋月顏色冰，老客志氣單。冷露滴夢破，峭風梳骨寒。席上印病文，腸中轉愁盤。疑懷無所憑，虛聽多無端。梧桐枯崢嶸，聲響如哀彈。
秋懷 三 孟郊
一尺月透戶，仡栗如劒飛。老骨坐亦驚，病力所尚微。蟲苦貪剪色，鳥危巢焚輝。孀娥理故絲，孤哭抽餘思。浮年不可追，衰步多夕歸。
秋懷 四 孟郊
秋至老更貧，破屋無門扉。一片月落床，四壁風入衣。疎夢不復遠，弱心良易歸。商葩將去綠，繚繞爭餘輝。野步踏事少，病謀向物違。幽幽草根蟲，生意與我微。
秋懷 五 孟郊
竹風相戛語，幽閨暗中聞。鬼神滿衰聽，恍惚難自分。商葉墮乾雨，秋衣臥單雲。病骨可剸物，酸呻亦成文。瘦攢如此枯，壯落隨西曛。褭褭一線命，徒言繫絪緼。
秋懷 六 孟郊
老骨懼秋月，秋月刀劒稜。纖輝不可干，冷魂坐自凝。羇雌巢空鏡，仙飆蕩浮冰。驚步恐自翻，病大不敢凌。單床寤皎皎，瘦臥心兢兢。洗河不見水，透濁爲清澄。詩壯昔空說，詩衰今何憑。
秋懷 七 孟郊
老病多異慮，朝夕非一心。商蟲哭衰運，繁響不可尋。秋草瘦如髮，貞芳綴疎金。晚鮮詎幾時，馳景還易陰。弱習徒自恥，莫知欲何任。露才一見讒，潛智早已深。防深不防露，此意古所箴。
秋懷 八 孟郊
歲莫景氣乾，秋風兵甲聲。織織勞無衣，喓喓徒自鳴。商聲聳中夜，蹇支廢前行。青髮如秋園，一翦不復生。少年如餓花，瞥見不復明。君子山嶽定，小人絲毫爭。多爭多無壽，天道戒其盈。
秋懷 九 孟郊
冷露多瘁索，枯風曉吹噓。秋深月清苦，蟲老聲麤疎。頳珠枝纍纍，芳金蔓舒舒。草木亦趣時，寒榮似春餘。悲彼零落生，與我心何如。
秋懷 十 孟郊
老人朝夕異，生死每日中。坐隨一啜安，臥與萬景空。視短不到門，聽澀詎逐風。還如刻削形，免有纖悉聰。浪浪謝初始，皎皎幸歸終。孤隔文章友，親密蒿萊翁。歲綠閔以黃，秋節迸又窮。四時既相迫，萬慮自然叢。南逸浩淼際，北貧磽确中。曩懷沈遙江，衰思結秋嵩。鋤食難滿腹，葉衣多醜躬。塵縷不自整，古吟將誰通。幽竹嘯鬼神，楚鐵生虬龍。志士多異感，運鬱由邪衷。常思書破衣，至死教初童。習樂莫習聲，習聲多頑聾。明明胸中言，願寫爲高崇。
秋懷 十一 孟郊
幽苦日日甚，老力步步微。常恐暫下牀，至門不復歸。飢者重一食，寒者重一衣。泛廣豈無涘，恣行亦有隨。語中失次第，身外生瘡痍。桂蠹既潛朽，桂花損貞姿。詈言一失香，千古聞臭詞。將死始前悔，前悔不可追。哀哉輕薄行，終日與駟馳。
秋懷 十二 孟郊
流運閃欲盡，枯折皆相號。棘枝風哭酸，桐葉霜顏高。老蟲乾鐵鳴，驚獸孤玉咆。商氣洗聲瘦，晚陰驅景勞。集耳不可遏，噎神不可逃。蹇行散餘鬱，幽坐誰與曹。抽壯無一線，剪懷盈千刀。清詩既名朓，金菊亦姓陶。收拾昔所棄，咨嗟今比毛。幽幽歲晏言，零落不可操。
秋懷 十三 孟郊
霜氣入病骨，老人身生冰。衰毛暗相刺，冷痛不可勝。鷕鷕伸至明，強強攬所憑。瘦坐形欲折，腹飢心將崩。勸藥左右愚，言語如見憎。聳耳噎神開，始知功用能。日中視餘瘡，暗隙聞繩蠅。彼齅一何酷，此味半點凝。潛毒爾無厭，餘生我堪矜。凍飛幸不遠，冬令反心懲。出沒各有時，寒熱苦相凌。仰謝調運翁，請命願有徵。
秋懷 十四 孟郊
黃河倒上天，衆水有却來。人心不及水，一直去不迴。一直亦有巧，不肯至蓬萊。一直不知疲，唯聞至省臺。忍古不失古，失古志易摧。失古劒亦折，失古琴亦哀。夫子失古淚，當時落漼漼。詩老失古心，至今寒皚皚。古骨無濁肉，古衣如蘚苔。勸君勉忍古，忍古銷塵埃。
秋懷 十五 孟郊
詈言不見血，殺人何紛紛。聲如窮家犬，吠竇何誾誾。詈痛幽鬼哭，詈侵黃金貧。言詞豈用多，憔悴在一聞。古詈舌不死，至今書云云。今人詠古書，善惡宜自分。秦火不爇舌，秦火空爇文。所以詈更生，至今橫絪緼。
靖安寄居 孟郊
寄靜不寄華，愛茲嵽嵲居。渴飲濁清泉，飢食無名蔬。敗菜不敢火，補衣亦寫書。古云儉成德，今乃實起予。戇叟戇不足，賢人賢有餘。役生皆促促，心竟誰舒舒。萬馬踏風衢，衆塵隨犇車。高賓盡不見，大道夜方虛。臥有洞庭夢，坐無長安儲。英髦空駭耳，煙火獨微如。厚念恐傷性，薄田憶親鋤。承世不出力，冬竹肯抽葅。外物莫相誘，約心誓從初。碧芳既似水，日日詠歸歟。
雪 孟郊
忽然太行雪，昨夜飛入來。崚嶒墮庭中，嚴白何皚皚。奴婢曉開戶，四肢凍徘徊。咽言詞不成，告訴情狀摧。官給未入門，家人盡以灰。意勸莫笑雪，笑雪貧爲災。將暖此殘疾，典賣爭致杯。教令再舉手，誇曜餘生才。強起吐巧詞，委曲多新裁。爲爾作非夫，忍恥轟暍雷。書之與君子，庶免生嫌猜。
春怨 孟郊
春物與愁客，遇時各有違。故花辭新枝，新淚落故衣。日莫兩寂寞，飄然亦同歸。
懊惱 孟郊
惡詩皆得官，好詩空抱山。抱山冷殑殑，終日悲顏顏。好詩更相嫉，劒戟生牙關。前賢死已久，猶在咀嚼間。以我殘杪身，清峭養高閑。求閑未得閑，衆誚瞋虤虤。
與二三友秋宵會話清上人院 一 孟郊
何處山不幽，此中情又別。一僧敲一磬，七子吟秋月。激石泉韻清，寄枝風嘯咽。泠然諸境靜，頓覺浮累滅。扣寂兼探真，通宵詎能輟。
與二三友秋宵會話清上人院 二 孟郊
好鳥無雜棲，華堂有嘉攜。琴樽互傾奏，歌賦相和諧。但嘉魚水合，莫令雲雨乖。一爲鵾雞彈，再鼓壯士懷。初景待誰曉，新春逐君來。願言良友會，高駕不知迴。
陪侍御叔遊城南山墅 孟郊
夜坐擁腫亭，晝登崔巍岑。日窺萬峰首，月見雙泉心。松氣清耳目，竹氛碧衣襟。佇想琅玕字，數聽枯槁吟。
登華巖寺樓望終南山贈林校書兄弟 孟郊
地脊亞爲崖，聳出冥冥中。樓根插迥雲，殿翼翔危空。前山胎元氣，靈異生不窮。勢吞萬象高，秀奪五嶽雄。一望俗慮醒，再登仙願崇。青蓮三居士，晝景真賞同。
遊終南山 孟郊
南山塞天地，日月石上生。高峰夜留景，深谷晝未明。山中人自正，路險心亦平。長風驅松柏，聲拂萬壑清。到此悔讀書，朝朝近浮名。
遊終南龍池寺 孟郊
飛鳥不到處，僧房終南巔。龍在水長碧，雨開山更鮮。步出白日上，坐依清溪邊。地寒松桂短，石險道路偏。晚磬送歸客，數聲落遙天。
南陽公請東櫻桃亭子春讌 孟郊
萬木皆未秀，一林先含春。此地獨何力，我公布深仁。霜葉日舒卷，風枝遠埃塵。初英濯紫霞，飛雨流清津。賞異出囂雜，折芳積懽忻。文心茲焉重，俗尚安能珍。碧玉粧粉比，飛瓊穠豔均。鴛鴦七十二，花態併相新。常恐遺秀志，迨茲廣讌陳。芳菲爭勝引，歌詠竟良辰。方知戲馬會，永謝登龍賓。
遊華山雲臺觀 孟郊
華嶽獨靈異，草木恒新鮮。山盡五色石，水無一色泉。仙酒不醉人，仙芝皆延年。夜聞明星館，時韻女蘿弦。敬茲不能寐，焚栢吟道篇。
喜與長文上人宿李秀才小山池亭 孟郊
燈盡語不盡，主人庭砌幽。柳枝星影曙，蘭葉露華浮。塊嶺笑羣岫，片池輕衆流。更聞清淨子，逸唱頗難儔。
邀花伴 孟郊
邊地春不足，十里見一花。及時須邀遊，日莫饒風沙。
石淙 一 孟郊
巖谷不自勝，水木幽奇多。朔風入空曲，涇流無大波。迢遞徑難盡，參差勢相羅。雪霜有時洗，塵土無由和。潔冷誠未厭，晚步將如何。
石淙 二 孟郊
出曲水未斷，入山深更重。泠泠若仙語，皎皎多異容。萬響不相雜，四時皆有濃。日月互分照，雲霞各生峰。久迷向方理，逮茲聳前蹤。
石淙 三 孟郊
荒策每恣遠，戇步難自迴。已抱苔蘚疾，尚凌潺湲隈。驛驥苦銜勒，籠禽恨摧頹。實力苟未足，浮誇信悠哉。顧惟非時用，靜言還自咍。
石淙 四 孟郊
朔水刀劒利，秋石瓊瑤鮮。魚龍氣不腥，潭洞狀更妍。磴雪入呀谷，掬星灑遙天。聲忙不及韻，勢疾多斷漣。輸去雖有恨，躁氣一何顛。蜿蜒相纏掣，犖确亦迴旋。黑草濯鐵髮，白苔浮冰錢。具生此云遙，非德不可甄。何況被犀士，制之空以權。始知靜剛猛，文教從來先。
石淙 五 孟郊
空谷聳視聽，幽湍澤心靈。疾流脫鱗甲，疊岸衝風霆。丹巘墮環景，霽波灼虛形。淙淙豗厚軸，稜稜攢高冥。弱棧跨旋碧，危梯倚凝青。飄飄鶴骨仙，飛動鼇背庭。常聞誇大言，下顧皆細萍。
石淙 六 孟郊
百尺明鏡流，千曲寒星飛。爲君洗故物，有色如新衣。不飲泥土污，但飲雪霜飢。石稜玉纖纖，草色瓊霏霏。谷磑有餘力，溪舂亦多機。從來一智萌，能使衆利歸。因之山水中，喧然論是非。
石淙 七 孟郊
入深得奇趣，昇險爲良躋。搜勝有聞見，逃俗無蹤蹊。穴流恣迴轉，竅景忘東西。戇獸鮮猜懼，羅人巧罝罤。幽馳異處所，忍慮多端倪。虛護我何飽，實歸彼非迷。斯文浪云潔，此旨誰得齊。
石淙 八 孟郊
屑珠瀉潺湲，裂玉何威瓌。若調千瑟弦，未果一曲諧。古駭毛髮慄，險驚視聽乖。二老皆勁骨，風趨緣欹崖。地遠有餘美，我遊采棄懷。乘時幸勤鑒，前恨多幽霾。弱力謝剛健，蹇策貴安排。始知隨事靜，何必當夕齋。
石淙 九 孟郊
昔浮南渡飆，今攀朔山景。物色多瘦削，吟笑還孤永。日月凍有稜，雪霜空無影。玉噴不生冰，瑤渦旋成井。潛角時聳光，隱鱗乍漂冏。再吟獲新勝，返步失前省。愜懷雖已多，惕慮未能整。頹陽落何處，昇魄銜疎嶺。
石淙 十 孟郊
聖朝搜巖谷，此地多遺玩。怠惰成遠遊，頑疎恣靈觀。勁飆刷幽視，怒水懾餘愞。曾是結芳誠，遠茲勉流倦。冰條聳危慮，霜翠瑩遐眄。物誘信多端，荒尋諒難遍。去矣朔之隅，翛然楚之甸。
遊韋七洞庭別業 孟郊
洞庭如瀟湘，疊翠蕩浮碧。松桂無赤日，風物饒清激。逍遙展幽韻，參差逗良覿。道勝不知疲，冥搜自無斁。曠然青霞抱，永矣白雪適。崆峒非凡鄉，蓬瀛在仙籍。無言從遠尚，還思君子識。波濤漱古岸，鏗鏘辨奇石。靈響非外求，殊音自中積。人皆走煩濁，君能致虛寂。何以祛擾擾，叩調清淅淅。既懼豪華損，誓從詩書益。一舉獨往姿，再搖飛遁跡。山深有變異，意愜無驚惕。采翠奪日月，照耀迷晝夕。松齋何用掃，蘿院自然滌。業峻謝煩蕪，文高追古昔。暫遙朱門戀，終立青史績。物表易淹留，人間重離析。難隨洞庭酌，且醉橫塘席。
越中山水 孟郊
日覺耳目勝，我來山水州。蓬瀛若髣髴，田野如泛浮。碧嶂幾千遶，清泉萬餘流。莫窮合沓步，孰盡派別遊。越水淨難污，越天陰易收。氣鮮無隱物，目視遠更周。舉俗媚蔥蒨，連冬擷芳柔。菱湖有餘翠，茗圃無荒疇。賞異忽已遠，探奇誠淹留。永言終南色，去矣銷人憂。
春集越州皇甫秀才山亭 孟郊
嘉賓在何處，置亭春山巔。顧余寂寞者，謬廁芳菲筵。視聽日澄澈，聲光坐連綿。晴湖瀉峰嶂，翠浪多萍蘚。何以逞高志，爲君吟秋天。
和皇甫判官遊瑯琊溪 孟郊
山中琉璃境，物外瑯琊溪。房廊逐巖壑，道路隨高低。碧瀨漱白石，翠煙含青蜺。客來暫遊踐，意欲忘簪珪。樹杪燈火夕，雲端鐘梵齊。時同雖可仰，跡異難相攜。唯當清宵夢，髣髴願攀躋。
汝州南潭陪陸中丞公讌 孟郊
一雨百泉漲，南潭夜來深。分明碧沙底，寫出青天心。遠客洞庭至，因茲滌煩襟。既登飛雲舫，願奏清風琴。高岸立旗戟，潛蛟失浮沈。威稜護斯浸，魍魎逃所侵。山態變初霽，水聲流新音。耳目極眺聽，潺湲與嶔岑。誰言柳太守，空有白蘋吟。
汝州陸中丞席喜張從事至同賦十韻 孟郊
汝水無濁波，汝山饒奇石。大賢爲此郡，佳士來如積。有客乘白駒，奉義愜所適。清風蕩華館，雅瑟泛瑤席。芳醑靜無喧，金尊光有滌。縱情孰慮損，聽論自招益。願折若木枝，却彼曜靈夕。貴賤一相接，憂悰忽轉易。會合勿言輕，別離古來惜。請君駐征車，良遇難再覿。
夜集汝州郡齋聽陸僧辯彈琴 孟郊
康樂寵詞客，清宵意無窮。徵文北山外，借月南樓中。千里愁併盡，一樽歡暫同。胡爲戛楚琴，淅瀝起寒風。
同年春燕 孟郊
少年三十士，嘉會良在茲。高歌搖春風，醉舞摧花枝。意蕩晼晚景，喜凝芳菲時。馬跡攢騕褭，樂聲韻參差。視聽改舊趣，物象含新姿。紅雨花上滴，綠煙柳際垂。淹中講精義，南皮獻清詞。前賢與今人，千載爲一期。明鑒有皎潔，澄玉無磷緇。永與沙泥別，各整雲漢儀。盛氣自中積，英名日四馳。塞鴻絕儔匹，海月難等夷。鬱抑忽已盡，親朋樂無涯。幽蘅發空曲，芳杜綿所思。浮跡自聚散，壯心誰別離。願保金石志，無令有奪移。
羅氏花下奉招陳侍御 孟郊
眼在枝上春，落地成埃塵。不是風流者，誰爲攀折人。寧辭波浪闊，莫道往來頻。拾紫豈宜晚，掇芳須及晨。勞收賈生淚，強起屈平身。花下本無俗，酒中別有神。遊蜂不飲故，戲蝶亦爭新。萬物盡如此，過時非所珍。
遊石龍渦 孟郊
石龍不見形，石雨如散星。山下晴皎皎，山中陰泠泠。水飛林木杪，珠綴莓苔屏。畜異物皆別，當晨景欲暝。泉芳春氣碧，松月寒色青。險力此獨壯，猛獸亦不停。日暮且迴去，浮心恨未寧。
浮石亭 孟郊
曾是風雨力，崔巍漂來時。落星夜皎潔，近榜朝逶迤。翠瀲遞明滅，清潨瀉欹危。況逢蓬島仙，會合良在茲。
看花 一 孟郊
家家有芍藥，不妨至溫柔。溫柔一同女，紅笑笑不休。月娥雙雙下，楚豔枝枝浮。洞裏逢仙人，綽約青宵遊。
看花 二 孟郊
芍藥誰爲壻，人人不敢來。唯應待詩老，日日殷勤開。玉立無氣力，春凝且裴徊。將何謝青春，痛飲一百杯。
看花 三 孟郊
芍藥吹欲盡，無奈曉風何。餘花欲誰待，唯待諫郎過。諫郎不事俗，黃金買高歌。高歌夜更清，花意晚更多。
看花 四 孟郊
飲之不見底，醉倒深紅波。紅波蕩諫心，諫心終無它。獨遊終難醉，挈榼徒經過。問花不解語，勸得酒無多。
看花 五 孟郊
三年此村落，春色入心悲。料得一孀婦，經時獨淚垂。
濟源春 孟郊
太行橫偃脊，百里芳崔巍。濟濱花異顏，枋口雲如裁。新畫彩色濕，上界光影來。深紅縷草木，淺碧珩泝洄。千家門前飲，一道傳禊杯。玉鱗吞金鉤，仙璇瑠璃開。朴童茂言語，善俗無驚猜。狂吹寢恒宴，曉清夢先回。治生鮮惰夫，積學多深材。再遊詎癲戇，一洗驚塵埃。
濟源寒食 一 孟郊
風巢嫋嫋春鵶鵶，無子老人仰面嗟。柳弓葦箭覰不見，高紅遠綠勞相遮。
濟源寒食 二 孟郊
女嬋童子黃短短，耳中聞人惜春晚。逃蜂匿蝶踏地來，拋却齋糜一瓷椀。
濟源寒食 三 孟郊
一日踏春一百回，朝朝沒脚走芳埃。飢童餓馬埽花餵，向晚飲溪三兩杯。
濟源寒食 四 孟郊
莓苔井上空相憶，轆轤索斷無消息。酒人皆倚春髮綠，病叟獨藏秋髮白。
濟源寒食 五 孟郊
長安落花飛上天，南風引至三殿前。可憐春物亦朝謁，唯我孤吟渭水邊。
濟源寒食 六 孟郊
枋口花間掣手歸，嵩陽爲我留紅暉。可憐躑躅千萬尺，柱地柱天疑欲飛。
濟源寒食 七 孟郊
蜜蜂爲主各磨牙，咬盡村中萬木花。君家甕甕今應滿，五色冬籠甚可誇。
遊枋口 一 孟郊
一步復一步，出行千里幽。爲取山水意，故作寂寞遊。太行青巔高，枋口碧照浮。明明無底鏡，泛泛忘機鷗。老逸不自限，病狂不可周。恣閑饒淡薄，怠玩多淹留。芳物競晼晚，綠梢挂新柔。和友鶯相遶，言語亦以稠。始知萬類然，靜躁難相求。
遊枋口 二 孟郊
聳我殘病骨，健如一仙人。鏡中照千里，鏡浪洞百神。此神日月華，不作尋常春。三十夜皆明，四時晝恒新。鳥聲盡依依，獸心亦忻忻。澄幽出所怪，閃異坐微絪。可來復可來，此地靈相親。
與王二十一員外涯遊枋口柳溪 孟郊
萬株古柳根，挐此磷磷溪。野榜多屈曲，仙潯無端倪。春桃散紅煙，寒竹含晚淒。曉聽忽以異，芳樹安能齊。共疑落鏡中，坐泛紅景低。水意酒易醒，浪情事非迷。小儒峭章句，大賢嘉提攜。潛竇韻靈瑟，翠崖鳴玉珪。主人稷卨翁，德茂芝朮畦。鑿出幽隱端，氣象皆升躋。曾是清樂抱，逮茲幾省溪。宴位席蘭草，濫觴驚鳧鷖。靈味薦魴瓣，金花屑橙韲。江調擺衰俗，洛風遠塵泥。徒言奏狂狷，詎敢忘筌蹄。
與王二十一員外涯遊昭成寺 孟郊
洛友寂寂約，省騎霏霏塵。遊僧步晚磬，話茗含芳春。瑤策冰入手，粉壁畫瑩神。頳廊芙蓉霽，碧殿瑠璃勻。玄講島嶽盡，淵詠文字新。屢笑寒竹讌，況接青雲賓。顧慙餘眷下，衰瘵嬰殘身。
嵩少 孟郊
沙彌舞袈裟，走向躑躅飛。閑步亦惺惺，芳援相依依。噎塞春咽喉，蜂蝶事光輝。羣嬉且已晚，孤引將何歸。流豔去不息，朝英亦疎微。
洛橋晚望 孟郊
天津橋下冰初結，洛陽陌上人行絕。榆柳蕭疎樓閣閑，月明直見嵩山雪。
北郭貧居 孟郊
進乏廣莫力，退爲蒙籠居。三年失意歸，四向相識疎。地僻草木壯，荒條扶我廬。夜貧燈燭絕，明月照吾書。欲識貞靜操，秋蟬飲清虛。
題陸鴻漸上饒新開山舍 孟郊
驚彼武陵狀，移歸此巖邊。開亭擬貯雲，鑿石先得泉。嘯竹引清吹，吟花成新篇。乃知高潔情，擺落區中緣。
蘇州崑山惠聚寺僧房 孟郊
昨日到上方，片雲挂石牀。錫杖莓苔青，袈裟松栢香。晴磬無短韻，古燈含永光。有時乞鶴歸，還訪逍遙場。
題從叔述靈巖山壁 孟郊
換却世上心，獨起山中情。露衣涼且鮮，雲策高復輕。喜見夏日來，變爲松景清。每將逍遙聽，不厭颼飗聲。遠念塵末宗，未疎俗間名。桂枝妄舉手，萍路空勞生。仰謝開淨弦，相招時一鳴。
藍溪元居士草堂 孟郊
市井不容義，義歸山谷中。夫君宅松桂，招我棲蒙籠。人朴情慮肅，境閑視聽空。清溪宛轉水，修竹徘徊風。木倦採樵子，土勞稼穡翁。讀書業雖異，敦本志亦同。藍岸青漠漠，藍峰碧崇崇。日昏各命酒，寒蛩鳴蕙叢。
新卜清羅幽居恭奉獻陸大夫 孟郊
黔婁住何處，仁邑無餒寒。豈悟舊羇旅，變爲新閑安。二頃有餘食，三農行可觀。籠禽得高巢，轍鮒還層瀾。翳翳桑柘墟，紛紛田里歡。兵戈忽消散，耦耕非艱難。嘉木偶良酌，芳陰庇清彈。力農唯一事，趣世徒萬端。靜覺本相厚，動爲末所殘。此外有餘暇，鋤荒出幽蘭。
題韋少保靜恭宅藏書洞 孟郊
高意合天製，自然狀無窮。仙華凝四時，玉蘚生數峰。書祕漆文字，匣藏金蛟龍。閑爲氣候肅，開作雲雨濃。洞隱諒非久，巖夢誠必通。將綴文士集，貫就真珠叢。
生生亭 孟郊
灘鬧不妨語，跨溪仍置亭。置亭嵽嵲頭，開窗納遙青。遙青新畫出，三十六扇屏。褭褭立平地，稜稜浮高冥。一日數開扉，仙閃目不停。徒誇遠方岫，曷若中峰靈。拔意千餘丈，浩言永堪銘。浩言無媿同，媿同忍醜醒。致之未有力，力在君子聽。
寒溪 一 孟郊
霜洗水色盡，寒溪見纖鱗。幸臨虛空鏡，照此殘悴身。潛滑不自隱，露底瑩更新。豁如君子懷，曾是危陷人。始明淺俗心，夜結朝已津。淨漱一掬碧，遠消千慮塵。始知泥步泉，莫與山源隣。
寒溪 二 孟郊
洛陽岸邊道，孟氏莊前溪。舟行素冰折，聲作青瑤嘶。綠水結綠玉，白波生白珪。明明寶鏡中，物物天照齊。仄步下危曲，攀枯聞孀啼。霜芬稍消歇，凝景微茫齊。癡坐直視聽，戇行失蹤蹊。岸童斸棘勞，語言多悲悽。
寒溪 三 孟郊
曉飲一杯酒，踏雪過清溪。波瀾凍爲刀，剸割鳧與鷖。宿羽皆翦棄，血聲沉沙泥。獨立欲何語，默念心酸嘶。凍血莫作春，作春生不齊。凍血莫作花，作花發孀啼。幽幽棘針村，凍死難耕犂。
寒溪 四 孟郊
篙工磓玉星，一路隨迸螢。朔凍哀徹底，獠饞詠潛鯹。冰齒相磨嚙，風音酸鐸鈴。清悲不可逃，洗出纖悉聽。碧瀲卷已盡，彩縷飛飄零。下躡滑不定，上棲折難停。哮嘐呷喢冤，仰訴何時寧。
寒溪 五 孟郊
一曲一直水，白龍何鱗鱗。凍飆雜碎號，韲音坑谷辛。柧椾吃無力，飛走更相仁。猛弓一折絃，餘喘爭來賓。大嚴此之立，小殺不復陳。皎皎何皎皎，氤氳復氤氳。瑞晴刷日月，高碧開星辰。獨立兩脚雪，孤吟千慮新。天欃徒昭昭，箕舌虛齗齗。堯聖不聽汝，孔微亦有臣。諫書竟成章，古義終難陳。
寒溪 六 孟郊
因凍死得食，殺風仍不休。以兵爲仁義，仁義生刀頭。刀頭仁義腥，君子不可求。波瀾抽劒冰，相劈如仇讐。尖雪入魚心，魚心明愀愀。怳如罔兩說，似訴割切由。誰使異方氣，入此中土流。翦盡一月春，閉爲百谷幽。仰懷新霽光，下照疑憂愁。
寒溪 七 孟郊
溪老哭甚寒，涕泗冰珊珊。飛死走死形，雪裂紛心肝。劒刃凍不割，弓弦彊難彈。常聞君子武，不食天殺殘。斸玉掩骼胔，弔瓊哀闌干。
寒溪 八 孟郊
溪風擺餘凍，溪景銜明春。玉消花滴滴，虬解光鱗鱗。懸步下清曲，消期濯芳津。千里冰裂處，一勺暖亦仁。凝精互相洗，漪漣競將新。忽如劒瘡盡，初起百戰身。
立德新居 一 孟郊
立德何亭亭，西南聳高隅。陽崖洩春意，井圃留冬蕪。勝引即紆道，幽行豈通衢。碧峰遠相揖，清思誰言孤。寺秩雖貴家，濁醪良可哺。
立德新居 二 孟郊
聳城架霄漢，潔宅涵絪緼。開門洛北岸，時鎖嵩陽雲。夜高星辰大，晝長天地分。厚韻屬疎語，薄名謝囂聞。茲焉有殊隔，永矣難及羣。
立德新居 三 孟郊
賓秩已覺厚，私儲常恐多。清貧聊自爾，素責將如何。儉教先勉力，修襟無餘佗。良棲一枝木，靈巢片葉荷。仰笑鵾鵬輩，委身拂天波。
立德新居 四 孟郊
疎門不掩水，洛色寒更高。曉碧流視聽，夕清濯衣袍。爲於仁義得，未覺登陟勞。遠岸雪難莫，勁枝風易號。霜禽各嘯侶，吾亦愛吾曹。
立德新居 五 孟郊
崎嶇有懸步，委曲饒荒尋。遠樹足良木，疎巢無爭禽。素魄銜夕岸，綠水生曉潯。空曠伊洛視，髣髴瀟湘心。何必尚遠異，憂勞滿行襟。
立德新居 六 孟郊
懸途多仄足，崎圃無修畦。芳蘭與宿艾，手擷心不迷。品子懶讀書，轅駒難服犂。虛食日相投，夸腸詎能低。恥從新學游，願將古農齊。
立德新居 七 孟郊
都城多聳秀，愛此高縣居。伊雒遶街巷，鴛鴦飛閻閭。翠景何的礫，霜飔飄空虛。突出萬家表，獨治二畝蔬。一旬一手版，十日九手鋤。
立德新居 八 孟郊
手鋤手自勗，激勸亦已饒。畏彼棃栗兒，空資玩弄驕。夜景臥難盡，晝光坐易消。治舊得新義，耕荒生嘉苗。鋤治苟愜適，心形俱逍遙。
立德新居 九 孟郊
玉蹄裂鳴水，金綬忽照門。拂拭貧士席，拜候丞相轅。德疎未爲高，禮至方覺尊。豈唯耀茲日，可以榮遠孫。如何一陽朝，獨荷衆瑞繁。
立德新居 十 孟郊
東南富水木，寂寥蔽光輝。此地足文字，及時隘驂騑。仄雪踏爲平，澀行變如飛。令畦生氣色，嘉綠新霏微。天意資厚養，賢人肯相違。
西上經靈寶觀 孟郊
道士無白髮，語音靈泉清。青松多壽色，白石恆夜明。放步霽霞起，振衣華風生。真文祕中頂，寶氣浮四楹。一片古關路，萬里今人行。上仙不可見，驅策徒西征。
泛黃河 孟郊
誰開崑崙源，流出混沌河。積雨飛作風，驚龍噴爲波。湘瑟颼飀弦，越賓嗚咽歌。有恨不可洗，虛此來經過。
往河陽宿峽陵寄李侍御 孟郊
莫天寒風悲屑屑，啼鳥遶樹泉水噎。行路解鞍投古陵，蒼蒼隔山見微月。鴞鳴犬吠霜煙昏，開囊拂巾對盤飧。人生窮達感知己，明日投君申片言。
鵶路溪行呈陸中丞 孟郊
鵶路不可越，三十六渡溪。有物飲碧水，高林挂青蜺。歷覽道更險，驅使跡頻暌。視聽易常主，心魂互相迷。浪石忽搖動，沙堤信難躋。危峰紫霄外，古木浮雲齊。出阻望汝郡，大賢多招攜。疲馬戀舊秣，羈禽思故棲。應憐泣楚玉，棄置如塵泥。
獨宿峴首憶長安故人 孟郊
月迥無隱物，況復大江秋。江城與沙村，人語風颼飀。峴亭當此時，故人不同遊。故人在長安，亦可將夢求。